
Z A K O N
O IZMENAMA I DOPUNama ZAKONA O PLANIRANjU I IZGRADNjI
Član 1.
U Zakonu o planiranju i izgradnji („Službeni glasnik RS”, br. 72/09, 81/09 – ispravka, 64/10 – US, 24/11, 121/12, 42/13 – US, 50/13 – US, 98/13 – US, 132/14, 145/14, 83/18, 31/19, 37/19 – dr. zakon, 9/20, 52/21, 62/23 i 91/25), u članu 2. stav 3. briše se. 

Član 2.

U članu 53a stav 8. posle reči: „priključaka na infrastrukturnu mrežu,” dodaju se reči: „kao i u slučaju građenja solarne elektrane do 1 MW za sopstvene potrebe u okviru privredno-industrijskog kompleksa, bez mogućnosti dalje isporuke na distributivni sistem odnosno deo distributivnog sistema, uključujući i radove na premeštanju postojećeg priključka, ako se ti radovi izvode isključivo za potrebe te elektrane,”. 

Posle stava 8. dodaje se stav 9, koji glasi:

„Ukoliko se objekti privredno-industrijskog kompleksa iz stava 8. ovog člana nalaze u zaštitnom pojasu linijskih infrastrukturnih objekata, za građenje solarne elektrane do 1 MW pribavljaju se uslovi upravljača linijske infrastrukture.”.

Član 3.

U članu 69. stav 2. reči: „30 kV” zamenjuju se rečima: „35 kV”.

Član 4.

U članu 88. stav 13. menja se i glasi:

„Kao projekti od posebnog značaja za Republiku Srbiju mogu biti utvrđeni samo oni projekti koji su, u skladu sa propisom kojim se uređuje ocena i praćenje kapitalnih projekata, usvojeni na listi projektnih ideja, odnosno na drugoj listi koju usvaja komisija nadležna za kapitalne projekte.”.

Posle stava 15. dodaju se st. 16-19. koji glase:

„Šumsko zemljište na kojem je šuma oštećena ili uništena požarom, zadržava namenu određenu planskim dokumentom koju je imalo pre nastanka požara, a činjenica da je šuma oštećena ili uništena požarom ne može predstavljati osnov za promenu namene zemljišta u građevinsko zemljište.

Izuzetno od stava 16. ovog člana, promena namene uništenog ili oštećenog šumskog zemljišta može se izvršiti kada je to neophodno radi realizacije projekta za koji je, u skladu sa zakonom, utvrđen javni interes, odnosno radi izgradnje objekata javne infrastrukture, kao i kada promena namene šumskog zemljišta proizlazi iz režima zaštite i upravljanja zaštićenim područjem, a u skladu sa zakonom kojim se uređuje zaštita prirode.

Promena namene zemljišta iz stava 17. ovog člana sprovodi se isključivo izmenom planskog dokumenta, u postupku propisanim zakonom.

Šuma, odnosno šumska površina oštećena ili uništena požarom obnavlja se u skladu sa propisima kojima se uređuju šume i šumsko zemljište.”.
Član 5.

U članu 145. stav 2. posle reči: „koji je dostavio potrebnu tehničku dokumentaciju,” dodaju se reči: „rešenje o saglasnosti na Plan upravljanja otpadom od građenja i rušenja,”.

Član 6.

U članu 168. stav 2. tačka 3) reči: „Plan upravljanja građevinskim otpadom” zamenjuju se rečima: „rešenje o davanju saglasnosti na Plan upravljanja otpadom od građenja i rušenja”.

Stav 7. menja se i glasi:

„Dokaz o skladištenju otpada od građenja i rušenja za objekte za koje se izrađuje Plan upravljanja otpadom od građenja i rušenja, dostavlja se organu koji je izdao rešenje iz stava 3. ovog člana.”.

Član 7.

Ovaj zakon stupa na snagu narednog dana od dana objavljivanja u „Službenom glasniku Republike Srbije”.


